**Corbul**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cerul meu s-a îmbătat de iarnă

Și se clatină-mbrăcat în nori

Care-i cer steluțele să-și cearnă

Peste orbi, prin lume călători.

Căci sunt orb în sinea mea, sunt orbul

De pe drumul fără de sfârșit

Al întunecimii unde corbul

Cu tacâmul morții s-a hrănit.

A tăiat, c-o seceră de Lună,

Mantia ce flutura în vânt

A iubirii ce venea să-mi spună

Că-i un singur cer pe-acest pământ.

A tăiat c-o aripă de jale

Cântu-ți care s-a împrăștiat

În stihii, departe de-a mea cale

Și de pieptul meu înflăcărat.

Cerul meu, același, vrea să cadă

Pe un corb ce-n două l-a tăiat,

Să prefacă-n stană de zăpadă

Zboru-i de-ntuneric vinovat.